กลุ่มพลังงานหนุน SET ปิดเช้าเด้ง 11 จุด หลังโอเปกคงกำลังผลิตน้ำมัน บ่ายเสี่ยงเจอขายทำกำไร
กลุ่มพลังงานหนุน SET ปิดเช้าเด้ง 11 จุด หลังโอเปกคงกำลังผลิตน้ำมัน บ่ายเสี่ยงเจอขายทำกำไร โดยดัชนีช่วงเช้าปิดที่ระดับ 1,545.30 จุด เพิ่มขึ้น 11.19 จุด หรือ 0.73% มูลค่าการซื้อขาย 6.37 หมื่นล้านบาท
5 มี.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,545.30 จุด เพิ่มขึ้น 11.19 จุด หรือ 0.73% มูลค่าการซื้อขาย 6.37 หมื่นล้านบาท 
10 หุ้นดันดัชนีเช้านี้

ด้านนายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นสวนทางตลาดหุ้นในภูมิภาคเอเชียที่ต่างเคลื่อนไหวในแดนลบ โดยตลาดบ้านเราได้รับแรงซื้อหุ้นกลุ่มพลังงานหลังราคาน้ำมันดีดตัวขึ้นจากกลุ่มโอเปกพลัสมีมติคงกำลังการผลิตน้ำมัน และหุ้นกลุ่มแบงก์ก็รีบาวด์ขึ้นด้วยเก็งรับประโยชน์อัตราผลตอบแทนพันธบัตร (Bond yield) อายุ 10 ปีของสหรัฐฯปรับตัวสูงขึ้น เชื่อยังเป็นขาขึ้นไปอีกระยะหนึ่ง จากแนวโน้มเงินเฟ้อสูงขึ้น อาจส่งผลให้อัตราดอกเบี้ยขยับขึ้นได้เป็นผลดีต่อกลุ่มแบงก์
นอกจากนี้ ให้ติดตามตัวเลขการจ้างงานนอกภาคเกษตรของสหรัฐฯในคืนนี้ หากออกมาดีก็มีโอกาสที่ Bond yield จะดีดตัวขึ้นอีก และการคลายล็อกนำเข้าวัคซีนโควิด-19 ของภาคเอกชน เพราะถ้านำเข้ามาได้เร็วก็จะยิ่งมีโอกาสเปิดประเทศได้เร็วขึ้น
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะยังเคลื่อนไหวในแดนบวกได้ แต่ก็ให้ระวังแรงขายทำกำไรระหว่างทางด้วย พร้อมให้แนวรับ 1,540 จุด ส่วนแนวต้าน 1,550-1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย   3,827.67 ล้านบาท  ปิดที่ 150.00 บาท เพิ่มขึ้น 5.50 บาท
OR    มูลค่าการซื้อขาย   3,432.80 ล้านบาท  ปิดที่  30.50 บาท เพิ่มขึ้น 0.75 บาท
PTT   มูลค่าการซื้อขาย   2,354.39 ล้านบาท  ปิดที่  40.75 บาท เพิ่มขึ้น 0.75 บาท
PTTEP มูลค่าการซื้อขาย   2,251.40 ล้านบาท  ปิดที่ 117.00 บาท เพิ่มขึ้น 3.50 บาท
STA   มูลค่าการซื้อขาย   2,042.23 ล้านบาท  ปิดที่  48.50 บาท เพิ่มขึ้น 1.75 บาท